Palon syttymissyystä ei vielä ole tietoa.

Helsingin Vuosaaressa aamuyöllä sattuneessa tulipalossa on kuollut neljä henkilöä. Pelastuslaitoksen mukaan kuolleista kolme on alaikäisiä lapsia ja neljäs on aikuinen nainen. Kuolleet löydettiin samasta kerrostaloasunnosta.

Helsingin Vuotiellä sijaitsevassa kerrostalossa tapahtuneen tulipalon havaitsi puoli kolmen jälkeen kuudennen kerroksen huoneiston naapuri, joka teki hälytyksen. Pelastuslaitos sai tiedon palosta kello 2.47, ja ensimmäinen yksikkö oli paikalla kymmenen minuuttia myöhemmin kello 2.58.

Päivystävä palomestari Kimmo Tuominen kertoi tiedotustilaisuudessa, että pelastuslaitos sai sammutettua palon nopeasti.

– Palo oli rajoittunut syttymishuoneeseen, Tuominen sanoi tiedotustilaisuudessa aamukuuden jälkeen.

Tuomisen mukaan uhrit saatiin huoneistosta ulos nopeasti. Nopeasti aloitetusta ensiavusta huolimatta ketään ei pystytty enää pelastamaan.

Pelastuslaitoksen mukaan tuli ei levinnyt kerrostalon muihin huoneistoihin.

Palon syttymissyystä ei vielä ole tietoa. Tapauksesta on käynnistetty tutkinta.

Paikalla oli runsaasti pelastuslaitoksen yksiköitä.